google/wiki40b huggingface dataset:
UTC+08:45

Η UTC+08:45 είναι αναγνωριστικό μετατόπισης ώρας από το συγχρονισμένο παγκόσμιο χρόνο (UTC) κατά +08:45 ώρες.
Η UTC+08:45 χρησιμοποιείται ως Ζώνη ώρας στην Αυστραλία (Κεντροδυτική Ώρα ή CWT). Χρησιμοποιείται από κάποια τροχόσπιτα κατά μήκος του Αυτοκινητόδρομου Έυρ στην Δυτική Αυστραλία και Νότια Αυστραλία. Αν και δεν είναι επίσημα αναγνωρισμένη από την κυβέρνηση ζώνη ώρας, τα όρια αρχής και τέλους της περιοχής όπου χρησιμοποιείται η ζώνη ώρας είναι σαφώς καθορισμένα και εμφανίζονται συνήθως σε οδικούς χάρτες της περιοχής. Επίσης, στο ανατολικό μέρος του Αυτοκινητόδρομου Έυρ, υπάρχει μία πινακίδα αναρτημένη από την κυβέρνηση, η οποία συμβουλεύει τους ταξιδιώτες να μετακινήσουν τα ρολόγια τους μπροστά κατά 45 λεπτά.
Η ζώνη ώρας UTC+08:45 χρησιμοποιείται σε 5 χωριά στην Αυστραλία, συμπεριλαμβανομένων του Συνοριακού Χωριού στην Νότια Αυστραλία και της Καϊγκούνα, της Ιούκλα, της Μαντούρα και της Μουντραμπίλλα στην Δυτική Αυστραλία. Περιλαμβάνεται στην βάση δεδομένων tz με το προσδιοριστικό Αυστραλία/Ιούκλα.
Τα ρομπότ της αυγής

Ιστορία

Στον πλανήτη Ωρόρα, τον πιο ισχυρό πλανήτη από τους πενήντα κόσμους του Διαστήματος, καταστρέφεται ένα από τα πιο εξελιγμένα ρομπότ και για την καταστροφή του κατηγορείται ο καθηγητής Φάστολφ. Ο Ελάιζα Μπάλει (στα δύο πρώτα βιβλία της σειράς στην ελληνική έκδοση από τις εκδόσεις Κάκτος ο Μπάλει αναφέρεται ως Μπέηλη) ένας μυστικός αστυνομικός από την Γη, καλείται από τον καθηγητή να μεταβεί στην Ωρόρα για να τον βοηθήσει. Ο Μπάλει στην Γη που μετά το ταξίδι του στην Σολάρια πριν δύο χρόνια έχει αρχίσει να ξεπερνάει τον φόβο του για την ύπαιθρο και τους ανοικτούς χώρους, δέχεται πιεζόμενος από τον διευθυντή του να πάει στην Ωρόρα. Φτάνοντας στον πλανήτη συναντά τον πρώην συνεργάτη του στην υπόθεση του φόνου του Διαστημικού στην Διαστημούπολη και στην υπόθεση της Σολάρια, Ρ. Ντανηήλ Ολιβόου. Ο Ντανηήλ είναι ένα από τα εξελιγμένα ρομπότ της Ωρόρα που δεν ξεχωρίζουν από τους ανθρώπους. Με την βοήθεια του ο Μπάλει καταφέρνει να διαλευκάνει την υπόθεση και να απαλλάξει τον καθηγητή Φάστολφ από τις κατηγορίες.
Καλλιθέα Ιωαννίνων

Γεωγραφία - Αξιοθέατα

Η Καλλιθέα βρίσκεται νότια του Αώου ποταμού, ανατολικά του Βοϊδομάτη, στους βορειοδυτικούς πρόποδες της κορυφής "Τσούκα Κούλα" (με υψόμετρο 1.529 μ.) του του όρους Τύμφη. Είναι κτισμένη δίπλα στην Εθνική οδό Κοζάνης - Ιωαννίνων με θέα προς τον κάμπο της Κόνιτσας και τις κορυφές του όρους Νεμέρτσικα και Δούσκο. Απέχει 56 χλμ. Β.-ΒΔ. από τα Ιωάννινα και 8 χλμ. ΝΔ. από τη Κόνιτσα. Οι κάτοικοί της ασχολούνται με την κτηνοτροφία και τη γεωργία (ιδιαίτερα ροδάκινα και πεπόνια). Αξιοθέατα είναι η παλιά πέτρινη εκκλησία των Αγίων Κωνσταντίνου και Ελένης στην έξοδο του χωριού, στην πλατεία ο ενοριακός ναός του Άγιου Γεωργίου και βόρεια του ο κοιμητηριακός ναός της Παναγίας.

Ιστορία

Στην ευρύτερη περιοχή της Καλλιθέας υπάρχουν ίχνη αρχαίας κατοίκησης, όπως και σε όλη την περιοχή της κοιλάδας των ποταμών Αώου - Βοϊδομάτη από την Κόνιτσα μέχρι τη Μεσογέφυρα Μπουραζανίου / Σαραντάπορο / σύνορα Ελλάδος - Αλβανίας που έχει κηρυχθεί λόγω της σπουδαιότητας της ως αρχαιολογικός χώρος. Στις τοποθεσίες "Άγιος Αθανάσιος" και "Άγιος Κωνσταντίνος"  έχουν βρεθεί αξιόλογα αρχαιολογικά ευρήματα που αποτελούν ενδείξεις εγκατάστασης της Πρώϊμης Εποχής του Σιδήρου και χρονολογούνται μεταξύ 9ου και 7ου αιω. π.Χ.. 
Η παλιά ονομασία του χωριού ήταν Γορίτσα. αναφέρεται το 1866 από τον λαογράφο Παναγιώτη Αραβαντινό και θεωρείται ότι προήλθε από τη συνένωση τεσσάρων μικρότερων περιφερειακών οικισμών που σήμερα δεν υπάρχουν (Άγιος Κωνσταντίνος, Άγιος Γεώργιος, Παναγία και Αμάρι). Την περίοδο της κατοχής, το 1943 πυρπολήθηκε από τους Γερμανούς ενώ τον Αύγουστο του 1944 το βομβάρδισαν με τα κανόνια τους.

Διοικητικά

Ως κοινότητα Γορίτσας αναγνωρίστηκε μετά την απελευθέρωση το 1919 με το ΦΕΚ 184Α-19/08/1919 με έδρα τον οικισμό και το 1955 μετονομάστηκε σε Καλλιθέα. Σύμφωνα με το σχέδιο Καλλικράτης αποτελεί τη τοπική κοινότητα Καλλιθέας που υπάγεται στη δημοτική ενότητα Κόνιτσας του Δήμου Κόνιτσας και σύμφωνα με την απογραφή του 2011 έχει πληθυσμό 154 κατοίκους.

Σημείωση

Στην πόλη των Ιωαννίνων υπάρχει συνοικία με την ονομασία Καλλιθέα, η οποία ξεκινάει από τη συνοικία της Αγίας Τριάδας, μετά τα Σαράντα Σκαλιά επί της οδού Μεγάλου Αλεξάνδρου, και ξεπερνάει τον αμυγδαλεώνα των αδελφών Γκιζά στη σημερινή Λεωφόρο Μακρυγιάννη.
Πρωτάθλημα Ε.Π.Σ. Αθηνών 1953-54

Το Πρωτάθλημα ΕΠΣ Αθηνών 1953-54 διεξήχθη σε τέσσερις κατηγορίες. Πρωταθλητής αναδείχθηκε ο Παναθηναϊκός, ο οποίος μαζί με τη δευτεραθλήτρια ΑΕΚ εκπροσώπησαν την ΕΠΣΑ στο πανελλήνιο πρωτάθλημα 1953-54.

Λεπτομέρειες

Ο Παναθηναϊκός αναδείχθηκε Πρωταθλητής Αθηνών μετά από σκληρή μάχη με την ΑΕΚ, τον Πανιώνιο (από τον οποίο έκανε τη μοναδική ήττα του) και τον Απόλλωνα. Η ΑΕΚ πήρε τη δεύτερη προνομιούχο θέση με ένα βαθμό διαφορά από τις δύο προσφυγικές ομάδες της Σμύρνης που ισοβάθμησαν στην 3η θέση. Την επόμενη σεζόν οι ομάδες της Α΄ αυξήθηκαν σε οκτώ (8) με την προσθήκη των δύο πρώτων από την Α2.
Σωτήριος Θεοχαρόπουλος

Βιογραφία

Γεννήθηκε στην Αγία Βαρβάρα Καλαβρύτων και σύντομα κατάφερε να γίνει πρόκριτος της περιοχής. 
Το 1819 μυήθηκε στη Φιλική Εταιρεία, στην οποία διέθεσε μεγάλο μέρος της περιουσίας του. Κατηγορήθηκε βέβαια από πολλούς για τις αθρόες μυήσεις στις οποίες προέβαινε γι' αυτό και συγκρούστηκε με τον Παλαιών Πατρών Γερμανό. Έλαβε μέρος στη συγκέντρωση της Βοστίτσας (σήμερα Αίγιο) τον Ιανουάριο του 1821 ενώ στη συνέχεια αρνήθηκε να συμμορφωθεί στο κάλεσμα του Πασά της Τρίπολης για συγκέντρωση όλων των προκρίτων. Οργάνωσε στρατιωτικό σώμα και υπέγραψε την ιστορική επιστολή των προεστών της Αχαΐας για την κήρυξη της επανάστασης στις 26 Μαρτίου του 1821 στην πλατεία Αγίου Γεωργίου στην Πάτρα. Έλαβε μέρος στις μάχες της Κορίνθου, της Αθήνας, της Τρίπολης και της  Πάτρας. Το 1824 αναγορεύτηκε στρατηγός. Το 1826 και το 1829 εκλέχτηκε πληρεξούσιος στις Εθνοσυνελεύσεις.
Μετά το τέλος της επανάστασης χρημάτισε ταμίας Αχαΐας και Ηλείας (1835), ενώ επί Όθωνα διετέλεσε γερουσιαστής και βουλευτής. Απεβίωσε στις 10 Φεβρουαρίου του 1854.
Ισίδωρος Μακρίδης

Βιογραφικά στοιχεία

Ο Ισίδωρος Μακρίδης γεννήθηκε στο Λευκόνοικο το 1941. Πατέρα του ήταν ο Νίκος Μακρίδης. Ομιλεί, πέρα από την ελληνική, την αγγλική γλώσσα. Ακολούθησε σπουδές πολιτικής μηχανικής. Είναι πολιτικός μηχανικός και επιχειρηματίας.

Πολιτική διαδρομή

Εκλέχτηκε βουλευτής στις βουλευτικές εκλογές του 1991 στην Εκλογική Περιφέρεια Αμμοχώστου με τον συνασπισμό Δημοκρατικός Συναγερμός-Κόμμα Φιλελευθέρων. Επανεξελέγη στις βουλευτικές εκλογές του 1996. Δεν επαναδιεκδίκησε εκλογή στις βουλευτικές εκλογές του 2001.
Γρύπαινα που θηλάζει (Αρχαιολογικό Μουσείο Ολυμπίας)

Περιγραφή

Είναι χάλκινο έλασμα, περίτμητο σφυρήλατο μνημειακών διαστάσεων. Εικονίζει θηλυκό φανταστικό όν, τη Γρύπαινα που θηλάζει στοργικά το μικρό της. Ήταν ίσως προσαρμοσμένο σε ξύλινο πυρήνα. Ο οφθαλμός ήταν ένθετος από ελεφαντοστό.

Ιστορική τοποθέτηση

Είναι έργο κορινθιακού καλλιτέχνη και χρονολογείται στο 630-620 π.Χ.
Αγροτικό συμβούλιο (Ουκρανία)

Ένα αγροτικό συμβούλιο ή επίσημα, συμβούλιο χωριού (ουκρανικά: сільська́ ра́да, silska rada), συχνά συντομευμένο σε (ουκρανικά: сільра́да, silrada) είναι μια περιοχή τοπικής αυτοδιοίκησης που συνδέεται με αγροτικές κατοικημένες περιοχές στην Ουκρανία. Αυτές οι κατοικημένες περιοχές μπορούν να αναφέρονται σε δύο χωριά (ουκρανικά: село, selo) ή αγροτικούς οικισμούς (ουκρανικά: селище, selysche).
Το καθεστώς τους καθορίστηκε από το νόμο του 1997 "για την τοπική αυτοδιοίκηση της Ουκρανίας" του Βερχόβνα Ράντα.
Το 2015, υπήρχαν συνολικά 10.279 αγροτικά συμβούλια.
Λίνκολν (Νεμπράσκα)

Ιστορία

Το Λίνκολν ιδρύθηκε το 1856 ως Λάνκαστερ και το 1859 έγινε έδρα της κομητείας Λάνκαστερ. Πρωτεύουσα της περιοχής Νεμπράσκα ήταν από το 1854 η Ομάχα, όμως το μεγαλύτερο πληθυσμό τον είχε η περιοχή νότια του ποταμού Πλατ. Επειδή μεγάλο μέρος αυτής της περιοχής γινόταν σκέψη να προσαρτηθεί στο Κάνσας, αποφασίστηκε η πρωτεύουσα να μετακινηθεί όσο πιο νότια και δυτικά γινόταν. Το Λάνκαστερ επιλέχθηκε γιατί βρισκόταν κοντά σε πεδία άλατος και βάλτους. Εξαιτίας των συμφερόντων της Ομάχα, το Λάνκαστερ αποφασίστηκε να μετονομαστεί σε Λίνκολν, το όνομα του προσφάτως δολοφονημένου προέδρου Αβραάμ Λίνκολν, γιατί θεώρησαν ότι δεν θα γινόταν δεκτό που τους κατοίκους της περιοχής που υποστήριζαν τις Συνομόσπονδες Πολιτείες της Αμερικής στον Εμφύλιο. Παρόλα αυτά η νομοθεσία ίσχυσε και η πρωτεύουσα μετακινήθηκε.
Κορράδος Β΄ της Λουσατίας

Βιογραφία

Ήταν γιος του Ντέντι Γ΄ μαργράβου της Λουσατίας, κόμη του Άιλενμπουρκ & Γκρόιτσς και της Ματίλντας του Χάινσμπερκ, κόρης και κληρονόμου του κόμη του Ζόμμερσενμπουρκ.
Το 1190 διαδέχθηκε τον πατέρα του στη Λουσατία και στο Άιλενμπουρκ. Το 1207 διαδέχθηκε τον αδελφό του Ντήτριχ κόμη του Γκρόιτσς & Ζόμμερσενμπουρκ. Το 1195 ο Ερρίκος ΣΤ΄ των Χοενστάουφεν της Γερμανίας κατέλαβε την πλούσια κομητεία του Μάισεν, όταν απεβίωσε ο Αλβέρτος Α΄ κόμης της περιοχής και εξάδελφος τού Κορράδου Β΄. Το 1197 απεβίωσε ο βασιλιάς και το επόμενο έτος ο Όθων Δ΄ των Γουέλφων της Γερμανίας έδωσε το Μάισεν στον Θεοδώριχο Α΄, νεότερο αδελφό του Αλβέρτου Α΄.
Το επόμενο έτος ο Κορράδος Β΄ ταξίδευσε δια μέσου της Ιταλίας στους Αγίους Τόπους, συμμετέχοντας στην Σταυροφορία του 1197 (μεταξύ της Γ΄ και της Δ΄) μαζί με τον Ερρίκο ΣΤ΄. Επέστρεψε το 1198 μέσω της Ιταλίας. Οργάνωσε τη Συνέλευση (Landtag) του 1207 στο κάστρο Ντέλιτσς.
Το 1210 απεβίωσε και τάφηκε στη μονή Βέχσελμπουρκ· η σύζυγός του Ελισάβετ τάφηκε στο αββαείο Ντόμπριλουκ. Δεν είχε άρρενες απογόνους και τον διαδέχθηκε ο εξάδελφός του Θεοδώριχος Α΄ μάργραβος του Μάισεν. Μετά το 1210 δεν υπήρχε ξεχωριστά η Λουσατία, αλλά την κατείχαν οι μάργραβοι του Μάισεν, μετά οι μάργραβοι του Λάνντσμπερκ και τέλος διαιρέθηκε μεταξύ της Βοημίας και του Βρανδεμβούργου.
Κόροιβος ο ήρωας

Ο Κόροιβος ο ήρωας ήταν ο ιδρυτής της αρχαίας κωμόπολης Τριποδίσκοι στη Μεγαρίδα (Παυσανίας Α΄ 43, 7).

Ο μύθος

Κατά την παράδοση, η πριγκήπισσα Ψαμάθη, κόρη του Κροτώπου, βασιλιά του `Αργους, γέννησε ένα νόθο γιο από τον θεό Απόλλωνα, τον οποίο εγκατέλειψε επειδή φοβήθηκε την οργή του πατέρα της. Αλλά τα σκυλιά του Κροτώπου βρήκαν και κατασπάραξαν το βρέφος. Τότε ο Απόλλων θύμωσε πολύ και έστειλε ένα τέρας, την Ποινή, για να τιμωρήσει το Άργος. Η Ποινή άρπαζε τα παιδιά από τις μητέρες τους. Εδώ εμφανίσθηκε ο Κόροιβος, που κατάφερε να θανατώσει το τέρας και να απαλλάξει τους Αργείους. Αλλά ο Απόλλων, τυφλωμένος ακόμα από την οργή για τον θάνατο του γιου του, τους έστειλε ένα φοβερό λοιμό, ώσπου ο Κόροιβος αναγκάσθηκε να μεταβεί στους Δελφούς για να εξαγνισθεί από τον Απόλλωνα. Η Πυθία τότε του είπε να πάρει τον ιερό τρίποδα και να φύγει. Εκεί όπου το ιερό τούτο σκεύος θα του έπεφτε από τα χέρια του είπε να χτίσει ένα ναό του Απόλλωνα και να μείνει εκεί. Ο τρίποδας του έπεσε από τα χέρια στα Γεράνεια Όρη και εκεί ίδρυσε ο Κόροιβος το ομώνυμο πόλισμα, τους Τριποδίσκους.
Στην αγορά των Μεγάρων υπήρχε ο «Τάφος του Κοροίβου», με γλυπτή απεικόνιση του ήρωα να σκοτώνει την Ποινή. Κατά τη γνώμη του Παυσανία (Α΄ 43, 8) το άγαλμα αυτό ήταν ένα από τα αρχαιότερα έργα της ελληνικής Γλυπτικής.
Τον μύθο του ήρωα Κοροίβου τον επεξεργάσθηκε ο Καλλίμαχος στο πρώτο βιβλίο των «Αιτίων» του.
Τηλεόραση υγρών κρυστάλλων

Η τηλεόραση υγρών κρυστάλλων ή τηλεόραση LCD είναι ένας τύπος τηλεόρασης, η οθόνη της οποίας βασίζεται στην τεχνολογία υγρών κρυστάλλων. Είναι η πιο διαδεδομένη τεχνολογία τηλεοράσεων τα τελευταία χρόνια, ξεπερνώντας την παλαιότερη τεχνολογία καθοδικού σωλήνα (CRT), αλλά και την ανταγωνιστική, σύγχρονη τεχνολογία πλάσμα.

Αρχές λειτουργίας

Το φως αρχικά παράγεται από λαμπτήρες φθορισμού που βρίσκονται πίσω από την οθόνη και κατευθύνεται προς τους υγρούς κρυστάλλους. Τα τελευταία χρόνια άρχισε η διάθεση στην αγορά τηλεοράσεων LCD που χρησιμοποιούν φωτοεκπέμπουσες διόδους (LED), αντί για λαμπτήρες φθορισμού ως πηγές φωτός, καθώς προσφέρουν σημαντικά πλεονεκτήματα, όπως αυξημένο χρωματικό εύρος, μεγάλη διάρκεια ζωής και βαθύτερο μαύρο. Οι υγροί κρύσταλλοι λειτουργούν ως φωτοφράκτες και καθορίζουν το ποσό του φωτός που θα περάσει δια μέσου της οθόνης προς τον θεατή. Διαφορετικά φίλτρα σε κάθε υπο-στοιχείο (subpixel) δίνουν τα τρία βασικά χρώματα και ο συνδυασμός τους δημιουργεί τον χρωματισμό του εικονοστοιχείου (pixel). Κατασκευάζονται σε διάφορες διαστάσεις, με ενδεικτική γκάμα από 10 ίντσες έως και 70, ενώ σε περιορισμένη διάθεση ή και ως ασκήσεις τεχνολογίας υπάρχουν συσκευές που ξεπερνούν τις 100 ίντσες. Χαρακτηρίζονται από μεγάλη φωτεινότητα, εξαιρετικά λεπτή κατασκευή και ελάχιστη ακτινοβολία.
Τμήμα Εμπορίας και Διαφήμισης ΤΕΙ Κρήτης

Google Online Marketing Challenge

Στα πλαίσια μαθήματος του ηλεκτρονικού τομέα οι φοιτητές έχουν την ευκαιρία κάθε χρόνο από το 2010 να συμμετέχουν στον παγκόσμιο διαγωνισμό Google Online Marketing Challenge που διοργανώνει η Google. Με τον τρόπο αυτό, οι συμμετέχοντες μαθαίνουν να χρησιμοποιούν πρακτικά το πιο δημοφιλές εργαλείο Search Engine Marketing, το Adwords. Το 2010, όλες οι ομάδες του τμήματος πέρασαν την προκριματική φάση συμμετοχής ενώ μια ομάδα προκρίθηκε στην δεύτερη φάση.

Ανοικτές διαλέξεις

Οι καθηγητές του τμήματος, διοργανώνουν κατά περιόδους ειδικές διαλέξεις που μπορούν να παρακολουθήσουν οι φοιτητές, αλλά είναι ανοικτές και απευθύνονται και στην τοπική κοινωνία. Κατά το 2010-11 πραγματοποιήθηκαν διαλέξεις για εργαλεία και πρακτικές στο  Διαδικτυακό Μάρκετινγκ στο Τουρισμό  και σειρά μαθημάτων για την  διαχείριση ηλεκτρονικών καταστημάτων (e-shop) ενώ για το 2012 έχουν πραγματοποιηθεί διαλέξεις για Τουριστικό Μάρκετινγκ  και τεχνικό μάθημα για τον τρόπο επανεγκατάστασης λειτουργικού συστήματος και προγραμμάτων στον υπολογιστή.

Alternate Reality Game

Το τμήμα εμπορίας και διαφήμισης, στα πλαίσια της διαφημιστικής προβολής του ιδρύματος για το 2011, δημιούργησε πειραματικά την πρώτη ARG καμπάνια εκπαιδευτικού ιδρύματος στην Ελλάδα. Τα ARG, δηλαδή Παιχνίδια Εναλλακτικής Πραγματικότητας, είναι ένα είδος on-line παιχνιδιού κατά το οποίο δεν είναι ξεκάθαρο ότι ο χρήστης παίζει κάποιο παιχνίδι. Κατά την διάρκειά του, βρίσκει στοιχεία σε διάφορα σημεία στο διαδίκτυο (ιστοσελίδες, social media, youtube, google maps κτλ) ή, πιο σπάνια, στον πραγματικό κόσμο που τον οδηγούν πιο κοντά στην ολοκλήρωση του παιχνιδιού. Το παιχνίδι αυτό σχεδιάστηκε από φοιτήτρια του τμήματος σε συνεργασία με καθηγητές και άλλους φοιτητές στα πλαίσια την πτυχιακής της εργασίας. Η πτυχιακή εργασία είναι διαθέσιμη online για κατέβασμα (http://nefeli.lib.teicrete.gr/browse/sdo/mk/2011/PapadimitriouStauroula/attached-document-1304929460-638274-30454/Papadimitriou_Stauroula.pdf ).
Υπουργείο Αιγαίου

Το Υπουργείο Αιγαίου (1985-2004) με έδρα τη Μυτιλήνη ιδρύθηκε το 1985. Το 2004 μετονομάστηκε σε Υπουργείο Αιγαίου και Νησιωτικής Πολιτικής, το οποίο συγχωνεύτηκε το 2007 με το Υπουργείο Εμπορικής Ναυτιλίας και σχημάτισαν το Υπουργείο Εμπορικής Ναυτιλίας, Αιγαίου και Νησιωτικής Πολιτικής.

Ιστορία

Το Υπουργείο Αιγαίου ιδρύθηκε με το νόμο 1558/1985 με ομόφωνη απόφαση της Βουλής των Ελλήνων, ύστερα από πρόταση της κυβέρνησης του ΠΑΣΟΚ και του πρωθυπουργού Ανδρέα Παπανδρέου. Οι λόγοι που επέβαλαν την ίδρυση ξεχωριστού υπουργείου για τα νησιά του Αιγαίου πελάγους ήταν εθνικοί και αναπτυξιακοί.
Το 2004 το Υπουργείο Αιγαίου άλλαξε ονομασία σε Υπουργείο Αιγαίου και Νησιωτικής Πολιτικής από την Κυβέρνηση Κωνσταντίνου Α. Καραμανλή 2004.
Το Σεπτέμβριο 2007, με απόφαση του πρωθυπουργού Κώστα Καραμανλή (Κυβέρνηση Κωνσταντίνου Α. Καραμανλή 2007), το Υπουργείο Αιγαίου και Νησιωτικής Πολιτικής συγχωνεύτηκε με το Υπουργείο Εμπορικής Ναυτιλίας, το οποίο μετονομάστηκε σε Υπουργείο Εμπορικής Ναυτιλίας, Αιγαίου και Νησιωτικής Πολιτικής. Το νέο υπουργείο είχε έναν υφυπουργό με έδρα τη Μυτιλήνη, ο οποίος ουσιαστικά ανέλαβε τις αρμοδιότητες του καταργηθέντος Υπουργείου Αιγαίου.
Μετά τις εκλογές της 4ης Οκτωβρίου 2009 και την ανάληψη της εξουσίας από την Κυβέρνηση Γεωργίου Α. Παπανδρέου 2009, με απόφαση του πρωθυπουργού Γεώργιου Α. Παπανδρέου και το νέο αυτό υπουργείο καταργήθηκε. Ο τομέας της Ναυτιλίας συγχωνεύτηκε στο Υπουργείο Οικονομίας, Ανταγωνιστικότητας και Ναυτιλίας, ενώ οι υπηρεσίες του Υπ. Αιγαίου εντάχθηκαν στο Υπουργείο Υποδομών, Μεταφορών και Δικτύων ως Γενική Γραμματεία Αιγαίου και Νησιωτικής Πολιτικής. Έτσι το παλιό Υπ. Αιγαίου δεν υπήρχε πλέον ως υφυπουργείο αλλά ως γενική γραμματεία με πολιτικό προϊστάμενο Γενικό Γραμματέα.
Στις 7 Σεπτεμβρίου 2010 ανακοινώθηκε η ίδρυση ξεχωριστού Υπουργείου Θαλασσίων Υποθέσεων, Νήσων και Αλιείας, το οποίο ουσιαστικά αποτελεί συνέχεια του Υπουργείου Εμπορικής Ναυτιλίας, Αιγαίου και Νησιωτικής Πολιτικής. Σε αυτό εντάχθηκε η Γενική Γραμματεία Αιγαίου με επικεφαλής αρμόδιο υφυπουργό.

Κτίριο

Το κτίριο που στέγασε το Υπουργείο Αιγαίου είναι ένα νεοκλασικό της Μυτιλήνης στην οδό Αργύρη Εφταλιώτη 7, στο οποίο ως το 1985 στεγαζόταν το αρχαιολογικό μουσείο της πόλης. 
Σήμερα βρίσκεται στην οδό Μικράς Ασίας 2.
Οι υπηρεσίες της Αθήνας, στεγάστηκαν σε νεοκλασικό κτίριο της οδού Φιλελλήνων.
Μητροπολιτικές Πόλεις της Ιταλίας

Δημιουργία

Ο αρχικός νόμος (1990) όριζε σαν πρώτες Μητροπολιτικές πόλεις το Μιλάνο, το Τορίνο, η Βενετία, η Γένοβα, η Μπολόνια, η Φλωρεντία, η Ρώμη, το Μπάρι, η Νάπολη και τα περίχωρα τους, οι Μητροπολιτικές πόλεις θα μπορούσαν να έχουν αυτόνομες διοικητικές δραστηριότητες. Αργότερα προστέθηκε στις αρχικές πόλεις το Ρήγιο στην Καλαβρία (2009). Οι Μητροπολιτικές περιοχές που ανακηρύχτηκαν μόνες τους αυτόνομες πόλεις ήταν το Κάλιαρι στην Σαρδηνία, η Μεσσήνη και το Παλέρμο στην Σικελία. Το Ιταλικό Κοινοβούλιο αναγνώρισε με νόμο τις 10 Μητροπολιτικές Πόλεις (3 Απριλίου 2014) εξαιρώντας τις αυτόνομες. Αργότερα προστέθηκαν τέσσερις νεότερες, σε λίγους μήνες τέθηκαν επίσημα σε λειτουργία (1 Ιανουαρίου 2015)

Διοίκηση

Μια Μητροπολιτική πόλη διαιρείται σε επιμέρους Δήμους ή Κοινότητες, διοικείται από έναν Μητροπολιτικό δήμαρχο, ένα μητροπολιτικό νομοθετικό σώμα και τα αντίστοιχα Συμβούλια και Συνέλευση. Ο Μητροπολιτικός δήμαρχος θεωρείται ως ο δήμαρχος της Μητροπολιτικής επαρχιακής πόλης. Οι δήμαρχοι και οι δημοτικοί σύμβουλοι κάθε δήμου είναι υποψήφιοι για το Μητροπολιτικό Συμβούλιο, επιλέγονται από καταλόγους ανάλογα με την βαθμολογία τους. Ο αριθμός των συμβούλων κάθε Μητροπολιτικού Δήμου εξαρτάται από τον πληθυσμό, οι Δήμοι με πληθυσμό 3.000.000 κατοίκους εκλέγουν 24 Συμβούλους, οι μικρότεροι εκλέγουν 18 Συμβούλους, άλλοι Μητροπολιτικοί Δήμοι έχουν 14. Η Μητροπολιτική Ομοσπονδία ορίζεται από τους δημάρχους των 14 Δήμων.
Πρωτάθλημα χειροσφαίρισης Α1 εθνικής κατηγορίας γυναικών 2001-2002

Το πρωτάθλημα Α1 Εθνικής χάντμπολ γυναικών της περιόδου 2001–02, ήταν το 9ο από την καθιέρωση της Α1 και συνολικά το 21ο πρωτάθλημα Ελλάδος στην ιστορία του γυναικείου χάντμπολ. Στο πρωτάθλημα μετείχαν δέκα ομάδες. Πρωταθλήτρια αναδείχθηκε για 8η συνεχόμενη φορά η Αναγέννηση Άρτας επικρατώντας σε όλους τους αγώνες της.

Σύστημα διεξαγωγής

Οι δέκα ομάδες αγωνίστηκαν στην κανονική περίοδο σε δύο γύρους, σύνολο 18 αγωνιστικών. Οι δύο τελευταίες ομάδες μετά την ολοκληρωση των αγώνων της κανονικής περιόδου υποβιβάστηκαν στην Α2, ενώ οι τέσσερις πρώτες συνέχισαν στα play off. Στην ημιτελική φάση των play off αγωνίστηκαν χιαστί (1ος-4ος, 2ος-3ος). Οι νικήτριες προκρίθηκαν στο μεγάλο τελικό για την ανάδειξη του πρωταθλητή, ενώ οι ηττημένες αγωνίστηκαν για την τελική κατάταξη στις θέσεις 3 και 4. Όλες οι σειρές των play off κρίθηκαν στις δύο νίκες.
Βίνσεντ Μέριτον

Πρώτα χρόνια

Γεννήθηκε στις 28 Δεκεμβρίου 1960 στη Βικτόρια. Εκπαιδεύτηκε στη Μόσχα.Αποφοίτησε από τη Σχολή Κοινωνιολογίας του Κρατικού Πανεπιστημίου της Μόσχας. 
Είναι μέλος του κεντροαριστερού Λαϊκού Κόμματος (πρώην Προοδευτικό Μέτωπο των Σισέλ).  Επίσης ανέλαβε γενικός διευθυντής και μέλος της Νομοθετικής Συνέλευσης της Δημοκρατίας των Σεϋχελλών. 
Το 2004, έγινε υπουργός Κοινωνικών Υποθέσεων και Απασχόλησης, έπειτα υπουργός Εργασίας και Κοινωνικής Πολιτικής της Δημοκρατίας των Σεϋχελλών, στη συνέχεια επικεφαλής των υπουργείων Υγείας και Κοινωνικών Υποθέσεων, του τμήματος Κοινοτικής Ανάπτυξης, Νεότητας και Αθλητισμού και το 2015 στο τμήμα Κοινωνικών Υποθέσεων, Κοινωνικής Ανάπτυξης και Αθλητισμού. 
Τον Ιούλιο του 2010 διορίστηκε υπουργός Προεδρίας και παράλληλα αρμόδιος για την Κοινοτική Ανάπτυξη, τα Κοινωνικά Ζητήματα και τον Αθλητισμό. 
Στις 28 Οκτωβρίου 2016 διορίστηκε Αντιπρόεδρος της Δημοκρατίας.
330 Αδαλβέρτα

Φυσικά χαρακτηριστικά

Η μέση διάμετρος της Αδαλβέρτας υπολογίσθηκε σε 7 ως 15 χιλιόμετρα, ενώ τα υπόλοιπα στοιχεία της είναι άγνωστα ή αβέβαια.
Κελεφά

Ιστορία

Το κάστρο του Κελεφά βρίσκεται περίπου στο μέσον της διαδρομής μεταξύ του σημερινού χωριού του Κελεφά και του Κόλπου του Οιτύλου.
Το κάστρο του Κελεφά ανεγέρθηκε από τους Οθωμανούς, προκειμένου να ελέγξουν το εσωτερικό της Μάνης, προς το 1670. Δεκαπέντε χρόνια αργότερα και, πιο συγκεκριμένα, το 1685, οι Μανιάτες πολιόρκησαν το κάστρο. Απέστειλαν αντιπροσωπεία στην Βενετία, προκειμένου να πείσουν τον Δόγη να αποστείλει στόλο, ώστε να τους βοηθήσεις στην κατάληψη του κάστρου. Οι Ενετοί βρίσκονταν, εκείνη την περίοδο, σε πόλεμο με τους Οθωμανούς, οπότε και συμφώνησαν στην αποστολή στόλου υπό την ηγεσία του Φραντσέσκο Μοροζίνι. Καθώς κατέφθασε στην περιοχή ο στόλος που έφερε το λάβαρο του Αγίου Μάρκου, η φρουρά των Οθωμανών παραδόθηκε. Έναν χρόνο αργότερα, οι Οθωμανοί επέστρεψαν με ισχυρό στράτευμα και πολιόρκησαν το κάστρο. Καθώς οι Οθωμανοί πέτυχαν ρήγμα στα τείχη του κάστρου οι αμυνόμενοι, κρατώντας το λάβαρο του Αγίου Μάρκου, πραγματοποίησαν έξοδο, αποθώντας τους πολιορκητές. Τριάντα χρόνια αργότερα, οι Οθωμανοί επέστρεψαν και κατέλαβαν το κάστρο. Προς το 1780, ωστόσο, οι Οθωμανοί εκδιώχθηκαν οριστικά από την περιοχή. Μετά το γεγονός αυτό το κάστρο έμεινε ακατοίκητο και σταδιακά ερειπώθηκε.
Σήμερα, το Κελεφά είναι μικρό χωριό.
Ο Παρκ

Τοποθεσία

Η Ο Παρκ βρίσκεται βρίσκεται βορειοανατολικά της Δομινίκας και βόρεια του Αγίου Ανδρέα. Βρίσκεται νότια του κόλπου Ο Τρού.
Αντίο

Τα αντία είναι επιμήκη κεφαλικά φτερά, τα οποία αποτελούν ιδιαίτερο χαρακτηριστικό ενός μεγάλου αριθμού γλαυκών. Αποτελούνται από 4 εως 8 φτερά και δεν έχουν καμία σχέση με την αίσθηση της ακοής, αν και μοιάζουν με αυτιά. Η λειτουργία τους δεν είναι πλήρως εξακριβωμένη, αλλά φαίνεται, πως παίζουν κάποιο ρόλο στο ζευγάρωμα και σε συγκρουσιακές καταστάσεις.
Χαρακτηριστικές γλαύκες της Ελλάδος με αντία είναι ο Μπούφος (Bubo bubo - Βύας ο βύας), ο Νανόμπουφος (Asio otus - Άσιος ο ώτος) και ο Βαλτόμπουφος (Asio flammeus - Άσιος ο φλογώδης). Αντία έχουν αναπτυχθεί και σε κάποια μη γλαυκόμορφα πτηνά, όπως για παράδειγμα στην Χιονάδα (Eremophila alpestris - Ερημόφιλη η αλπική).